
Egy B2-vitamin származék, a roseoflavin fotofizikai karakterizálása

A fotoaktív flavoproteinek olyan fotoreceptor fehérjék, melyekhez flavin koenzimek kapcsolódnak. Kék fény hatására konformáció változáson mennek keresztül, aminek következtében funkcionálisan aktiválódnak. A flavoproteinek csoportjába sorolhatók a fotoaktív adenilát cikláz (PAC) enzim fehérjék, melyek tartalmaznak egy flavin kötésért-, és kék fény érzékelésért felelős N-terminális ’Blue-Light Using-FAD’ (BLUF) domént, valamint egy C-terminális adenilát cikláz (AC) katalitikus domént. Fotoaktiváció hatására a BLUF doménben történő konformáció változást követően a flavin (FAD) elektronokat szállít az AC doménhez, ahol ATP-ből cAMP szintetizálódik. A roseoflavin (RoF) egy B2-vitamin származék, mely ugyanakkor egy különleges, antimikrobiális hatással rendelkező flavin. A RoF kevésbé ismert a tudomány számára, ezért célkitűzéseink között a RoF fotofizikai karakterizálása áll OaPAC (Oscillatoria acuminata) flavoprotein jelenlétében.

Munkánk során az OaPAC-hez kötött FAD-ot lecseréltük RoF-ra a fehérje tisztítási folyamat közben. Ezt követően különböző abszorpciós fotometriai kísérleteket végeztünk, mely során a RoF hatását vizsgáltuk az OaPAC-re és összehasonlítottuk a kontrollként használt FAD-kötött OaPAC-el. A molekula modellezéseket Discovery Studio Visualizer programmal végeztük.

Eredményeink alapján az OaPAC-RoF ellentétes irányú és nagyobb spektrális eltolódást mutat, ami eltérő RoF kötődésre utal a FAD-hoz képest. Továbbá megvilágítás hatására a RoF nem okoz spektrális eltolódást az OaPAC-ben, ezek alapján a konformáció változás hiányára következtethetünk, összehasonlítva az OaPAC-FAD mérésekkel. Ezt követően vizsgáltuk az ATP-cAMP konverziót megvilágítás hatására, pirofoszfát felszabadulás méréseken keresztül (fix detektálás 360 nm-en). A RoF nem aktiválta a cAMP termelést, összehasonlítva az OaPAC-FAD kontrollal.

Eredményeink alapján arra következtethetünk, hogy a RoF eltérően kötődik és gátolhatja az OaPAC enzimatikus funkcióját, aminek antibakteriális hatása lehet.
 



